Harland D. Sanders brukte seg selv og delstatstittelen i markedsføringen av restaurantene sine. Colonel Sanders, karakteristisk iført hvit dress og svart lisseslips som «gentleman fra Sørstatene», deltok blant annet i reklamefilmer fra 1960-tallet, og portrettet hans brukes fortsatt som logo for kjeden og i annen markedsføring av den. Etter at Kentucky Fried Chicken etablerte seg i Japan fra 1970, og satset på julekampanjer, har det utviklet seg en tradisjon der mange japanere feirer familiejul med å spise frityrstekt kylling på en KFC-restaurant. Sanders-figuren med rundt ansikt, briller og hvitt fippskjegg markedsføres da som vestlig julenisse utkledt i nissedrakt.